SON'VARACHIM SUNGTTAM:
BJP v/s BJP?
 Fattlea satolleant, BJP-chea ghorant boroch gondoll ani ghuspagondoll zalo. Lok Sobhechi vinchnnuk 2014 hacher nodor dovrun, Gujratcho mukhel montri "Narendra Modi fuddlo Prodhan Montri aspi umedvar" mhonn BJP-an Gõyant zalole aple raxttrik zomatichea xevottak ucharinastanam, veglle ritin jahir kelem. Hem polleun, survatekuch thaun aplea koxttanchem sarem ghalun raxttrik panvddear BJP-chem sallok fuloylolo, ani fuddlo Prodhan Montri zaunk pottantlean anvddevpi L. K. Advani monan, kuddin ani ak'khoch koso moddlo, ani tacho porinnam' mhonn, tannem BJP-ant aplea podacho rajinamo diunk dhaddlole chittichi soglleankuch khobor asa. Punn BJP-chea unchlea monddollan tacho rajinamo mandun gheunk nam, thoinchean raxttrik mollavelea rajkaronnant novem moddon (turn) ailem.
 Lok Sobhechi vinchnnuk 2014 hicher nodor dovrun Narendra Modik BJP-ant jem unchlem pod favo kelam, taka lagun fuddle vorsa kendrant BJP sot'ter yetolich yetoli oxem eke vatten BJP-ak aplea kallzant nhoi tor monant tori suvat aslolea khubxea zonnank dista. Zalear dusre vatten, teach Narendra Modik lagun atam BJP-acher far yetolo ani mar bostolo oxem kaim zonnamni somoz kaddla. Ani ho somoz atam raxttrik rajki mollar rup dhorunk laglolo disun yeta.
 Narendra Modik BJP-cho fuddlo "Prodhan Montri" zauncho umedvar mhonn eke veglle ritin fuddem kaddtoch Pox'chim Bengolchi Mukhel Montri Mamta Banerjeechem firlem. Fuddle Lok Sobhechi vinchnnuk loddounk, BJP ani Kongres naslolo 'Federal Front' ghoddounk tinnem nanv ghenastanam prantik pokxank ulo marlo.
 "Narendra Modi fuddlea Prodhan Montriachea poda khatir aplo umedvar nhoi" oxem BJP ugteponnim sangonam te meren 'National Democratic Alliance'-ache bhageli mhonn JD(U) taka atam sangat diunk xokchinam, oxea utramni Biharcho Mukhel Montri Nitish Kumaran Narendra Modik aplo virodh dakoyla.
 Narendra Modi Bharotacho fuddlo Prodhan Montri zalo zalear, NDA-k tacho faido zaunche poros chodd mar bostolo, oxem Shiv Senachem mot. Ani Shiv Senachem hem mot tor khorem zalem zalear, atam JD(U) pokxachea rupan NDA-k 25 zageancher mar bospachi bhirant asa.
 Fuddem Rajasthan, Madeo Prodex, Chhattisgarh ani Novi Dil'lint zavpi vidhan sobhechea vinchnnukamni 'Modi Effect' disun yetolo hantum il'lo-i dubav nam. Hea zageamni zavpi vidhan sobhechea vinchnnukamni soglle mellun 590 zage, ani Lok Sobheche vinchnnuke khatir 72 zage asat.
 Az, zorui Narendra Modik Bharotacho fuddlo Prodhan Montri umedvar mhonn BJP-an mukhar kela zalear, faleam 'Hindutva'-velean to BJP-a khatir khubxim ogllim motam zoddun, desantlea dhormvadak posvonn ditolo. Punn hea sogllea ghodda-moddim modim BJP-acho raxttrik odhyokx Rajnath Singhacho vichar kelear, to hea goddboddant bes-boro ani samballun rajki khell khell'la. Tannem bhouch fixalkayen Narendra Modi BJP-acho vinchnnuk fuddari ani odhikari mhonn nanv jahir kelam, punn tea nanvak Prodhan Montriachem rup ailam tednam, taka sabar rupamni khub virodh uprasla. Punn Rajnath Singhan to huxarkayen hatall'la. Apnna kodde zata te porim, halinch zalolea BJP-chea ghodda-moddim vellar L. K. Advanik sorv vattamni tannem thatharla. Mhonnche, eka zomeant vo pokxant hea-tea karonnak lagun voir-sokol zata tednam ek khoro fuddari ti poristhiti koxi zagear ghalta, koso soglleank ekvottan samballta, tosli bhumika Rajnath Singhan keloli polleunk mell'lea.
 Hem sogllem vangdda ghalun sankllayelem zalear, hea sogllea ghodda-moddim fattlean Rajnathachoch hat asa kai kitem oso dubav yeta. Kiteak, Rajnath Singhak rajki mollavelea unchlea podanchi borich avodd ani anvdde asat. BJP-ant anik-ui khubxe zonn desacho Prodhan Montri zaunk monantlea monant anvddetat, tantum Rajnath Singhachem-i nanv aspavlolem asa. Desacho Prodhan Montri zaunchi apli khuxi to ugteponnim dakoynam zait, punn BJP-acho raxttrik sekretar mhonn jea Varun Gandhik tannem unchlem pod dilam, tachea tonddantlean to apli khuxi posraunk lagla.
 Modik itlo virodh asa thoim xevttim Rajnath Singhuch deasachea Prodhan Montriache sodrier choddonam mum? 